
MINISTERUL AGRICULTURII ŞI DEZVOLTĂRII RURALE


Agenţia de plăţi pentru dezvoltare Rurală 
şi pescuit

15.04.2010
COMUNICAT DE PRESĂ
Peste 2.200 de proiecte ale tinerilor fermieri vor primi finanţare nerambursabilă
Agenţia de Plăţi pentru Dezvoltare Rurală şi Pescuit va încheia contracte de finanţare pentru 2.290 de proiecte din cadrul Măsurii 112 – „Instalarea tinerilor fermieri” a Programului Naţional de Dezvoltare Rurală. Toate aceste proiecte au fost depuse în sesiunea de primire a cererilor de finanţare desfăşurată în perioada 21 septembrie – 30 noiembrie 2009.
Valoarea totală eligibilă a proiectelor selectate pentru finanţare nerambursabilă în cadrul acestei măsuri de investiţii este de 48,76 milioane de euro.

Procesul de evaluare şi selecţie a necesitat un efort deosebit al Agenţiei, pentru Măsura 112 fiind depuse în sesiunea menţionată 2.702 proiecte conforme, cu o valoare totală de 57,87 de milioane de euro. Alocarea financiară disponibilă pentru sesiunea de licitaţie din perioada septembrie – noiembrie 2009 a fost de 55 de milioane de euro. Astfel, putem afirma că toate proiectele declarate eligibile au fost selectate pentru a primi finanţare.

Tinerii fermieri au solicitat sprijin financiar pentru dezvoltarea unor activităţi diverse, dintre care cele mai accesate au fost cele pentru apicultură şi ferme vegetale. De asemenea, beneficiarii vor putea dezvolta şi exploataţii floricole dar şi horticole.

Finanţarea nerambursabilă în cadrul acestei Măsuri este de 100%, dar nu va depăşi 25.000 de euro pentru fiecare proiect. 

Suma maximă (25.000 de euro) a fost obţinută de 1.337 de proiecte, exploataţiile agricole vizând apicultura, culturile de câmp sau creşterea animalelor.

Beneficiarii selectaţi pentru finanţare vor fi notificaţi în vederea semnării contractului la sediile Centrelor Regionale de Plăţi pentru Dezvoltare Rurală şi Pescuit (CRPDRP).

Informaţii suplimentare
MĂSURA 112 – Instalarea tinerilor fermieri
Beneficiarii eligibili sunt fermierii în vârstă de până la 40 de ani (neîmpliniţi la data depunerii Cererii de finanţare), persoane fizice sau juridice care practică în principal activităţi agricole şi a căror exploataţie agricolă:

· are o dimensiune economică cuprinsă între 6 şi 40 UDE
;

· este situată pe teritoriul ţării;

· este înregistrată în Registrul fermelor/Registrul agricol.

Sprijinul este de 10.000 Euro pentru o exploataţie agricolă cu dimensiunea minimă de 6 Unităţi de Dimensiune Economică (UDE), iar peste această dimensiune, sprijinul pentru instalare poate creşte cu 2.000 Euro/1 UDE, dar nu va putea depăşi 25.000 Euro/exploataţie. 

Pentru a putea primi sprijin în cadrul Măsurii 112, solicitantul sprijinului trebuie să îndeplinească anumite condiţii dintre care menţionăm:  
- Să se instaleze pentru prima dată în exploataţia agricolă ca şi conducător (şef) al acesteia;  - Deţine sau se angajează să dobândească competenţe şi calificări profesionale în raport cu activitatea pe care urmează să o desfăşoare.   

- Prezintă un Plan de afaceri pentru dezvoltarea activităţilor agricole din cadrul exploataţiei agricole; 

� Unitatea de dimensiune economică (UDE) reprezintă unitatea prin care se exprimă dimensiunea economică a unei exploataţii agricole determinată pe baza marjei brute standard a exploataţiei (Decizia Comisiei nr. 85/377/CEE). Valoarea unei unităţi de dimensiune economică este de 1.200 euro 

